Pillecukor blog: Őszi hangulat & bakancslista
Orbán Szilvi | szeptember 05, 2017
Szeptember elsején percre pontosan megérkezett az ősz, esővel, széllel, hulló falevelekkel, egyszóval pontosan úgy, ahogy azt kell. Ennek csak az nem örül, aki utálja ezt az időt, a hideget, az esőt, aki még nem akar elszakadni a nyári napsütéstől, a melegtől, a langyos nyári estéktől. Nem mondom, hogy szeretem az esőt, egy meleg szobából a legjobb figyelni az ablakon legördülő esőcseppeket, de én már nagyon vártam ezt az évszakot.
Ősszel minden lelassul egy kicsit, látni, érezni, ahogy a természet aludni készül, de előtte még elkápráztat, eláraszt bennünket színes falevelek kavalkádjával, szezonális zöldségeivel, gyümölcseivel, és illataival.
Előkerülnek a meleg holmik, a fűszeres illatok, mécsesek, korán sötétedik és később is lesz világos. Sokaknak az ősz egyenlő a depresszióval, a náthával, de nekem csakis szuper dolgok jutnak eszembe e hárombetűs szó láttán, hallatán. Nem vagyok térítő, nem tukmálom rá senkire sem a pozitív gondolkozást, hiszen nekem is vannak rossz napjaim, van, hogy nekem sincs kedvem kimászni hajnali négykor a meleg ágyikómból és dolgozni menni, de ezeken mindig hamar túllendülök, az egész felfogás kérdése. Vannak, akiknek kifejezetten jól esik - sőt, abban lelik örömüket -, hogy szidhatják ezt az időjárást (mert az menő), beletörődnek abba, hogy ősszel igenis depisnek kell lenni, mert örökösen borult az ég, sötét, és hideg van, mindig esik az eső, stb. ilyenkor az a természetes, ha mindenki ingerült, mogorva.
Nekünk ez az első ősz a saját otthonunkban (hiába laktunk már itt eddig is), most először nem aggódom azon, hogy vajon hol ér bennünket a hideg, hogy vajon karácsonykor is itt leszünk-e még, így együtt (na jó, ez utóbbi nem is volt az aggodalom tárgya). Ez az első ősz, amikor úgy választok dekorációt, hogy az a MI otthonunkat díszíti, hogy olyan kuckót alakítok ki, ahová jól esik hazajönni egy hideg, átdolgozott nap után.
Ilyenkor szeretek őszi hangulatú képeket nézegetni, ezektől csak még jobban átjár az őszi hangulat, s kedvem támad dekorálni, vagy pár bordó, barna, szürke, mustársárga ruhával bővíteni a ruhatáramat. A Pinterest és a Tumblr veszélyes hely, rengeteg kép van fenn, csak úgy röpködnek az órák a nézegetésük közben, pláne, ha az ember egy éjszakás héten van túl és az éjszaka közepén nem tud aludni...
Két évvel ezelőtt készítettem egy hangulatos kis bakancslistát, ami gyakorlatilag még most is aktuális, hiszen egy-két dolog kivételével semmi sem valósult meg belőle. Jó volt visszaolvasni, ám azóta eszembe jutott még pár dolog, amivel kiegészíthetném ezt a listát, szóval következzen a 2017-es őszi bakancslistám :)
1. Eső után fotózni.
2. Tábortűz mellett pokrócba bugyolálva összebújni.
3. Színes faleveleket gyűjteni, préselni, és készíteni valamilyen dekorációt belőlük.
4. Almás forróitalt készíteni.
5. Pillecukrot sütögetni.
6. Őszi hangulatba öltöztetni a lakást.
7. Bringázás az őszi természetben és a városban.
8. Sós karamellszószt készíteni.
9. Fahéjas csigát (cinnamon rolls) sütni.
10. Ősz színű ruhákat beszerezni.
A képeket megtaláljátok az I ❤ fall Pinterest táblámon.
Ti is írtatok bakancslistát? Mi szerepel rajta? Szeretitek az őszt és ha igen, mit szerettek benne?
Címkék: bakancslista, évszak, Ősz, személyes
bokorbogi93 szeptember 06, 2017
A színeket, gyümiket, bokacsizmákat és sálakat szeretem. Amúgy meg megfagyok, annyira hideg van meg folyamatosan fúj a szél.... :/
Itt a Kisalföldön amúgy is állandóan fúj a szél, kivéve, amikor kellene, na akkor meg sem mozdul a levegő :D
Emi szeptember 07, 2017
Imádom az őszt; az illatokat, a színeket, a kötött pulcsikat és az esőt is (mértékkel). Gyönyörűek a képek, öröm volt nézni őket! :)
Én is imádtam a képeket válogatni, egyszer talán én is eljutok oda, hogy ilyen szép képeket készítsek és akkor egy saját válogatást tudok megmutatni itt a blogon :) De addig is velük hangolódok az egyik kedvenc évszakomra, és örülök, hogy neked is tetszettek :)
junomano szeptember 12, 2017
Szia! Imádtam az összes képet,mivel novemberben születtem imádom az őszi tevékenységeket.
Imádom a sütőtökös és a pillecukrot minden mennyiségben.
A képeid közül a sütőtökös pite,a kirándulós és az ősz színeiben lévő ruhák tetszenek a legjobban.
Milyen az az almás forró ital?
További szép estét,Juli!
Szia! Örülök, hogy tetszett! :) A receptje fenn van itt a blogon is: http://eletespillecukor.blogspot.hu/2016/10/egy-bogrenyi-osz.html
junomano október 06, 2017
Most először írtam őszi bakancslistát, de már par dolog valóra is vált. Pl.a gesztenye-gyűjtés, telihold fotózás, fincsi meleg teák felfedezése, Dunaparton élvezni az őszt + megtaláltam az ideális illatgyertyát! Pontosabban viaszt, csodás vaniliás süti illattal. :) A forrócsoki, az őszi dekoráció, és a színes lombok még hiányoznak...
Teliholdat én is nagyon szeretnék fotózni, de ehhez még nincs meg a megfelelő technikám :( Gesztenyét már egy ideje nem gyűjtök, mindig megpenészedett itthon és úgy már nem olyan szép látvány :D Elárulod a tökéletes illatgyertyát? Én is mindig keresem a tökéletes őszi illatot, de eddig még nem találtam meg :/ AZ őszi dekoráció még nálunk is hiányzik, bár van egy töklámpást imitáló nagy mécsesem, de olyan jó lenne még több dekorációt bevetni. Mivel a boltolban már javában karácsony van, így talán majd jövőre egy kicsit hamarabb kapok észbe és nyáron összevásárolok mindenféle őszi díszt :D
kincsesfuzet.hu október 21, 2017
Ha ősz, akkor NaNoWriMo! ^^
Sajnos nem vagyok jó a szezonális dekorációban és általános ráhangolódásban, de a NaNoWriMót mindig várom – egyben a soproni csapat hagyománya lett a kuckózós, forraltborozós együtt írás is, úgyhogy ez azért segít az őszi hangulatban. ^^
Nekünk sem sikerült ősziesre dekorálni a lakást, későn kaptunk észbe és már a karácsonyi dekorációval van tele minden üzlet, amik közül ráadásul még csak nem is találok olyat, ami tetszene, hogy legalább a karácsonyra készüljek, ha már az őszre nem lehet :D Sok sikert a NaNoWriMo-hoz! ;)
Renáta Csősz október 23, 2017
Szuper hangulatos cikk lett, imádtam! :)